P6_TA(2006)0493

Konvention om forbud mod biologiske våben og toksinvåben (BTWC), fragmentationsbomber og konventionelle våben

Europa-Parlamentets beslutning om konventionen om forbud mod biologiske våben og toksinvåben (BTWC), fragmentationsbomber og konventionelle våben

Europa-Parlamentet,

- der henviser til den tredje gennemgangskonference om konventionen af 1980 om særligt skadevoldende konventionelle våben (CCW), der afholdes i Genève den 7.- 17. november 2006,

- der henviser til den sjette gennemgangskonference om konventionen af 1972 om biologiske våben og toksinvåben (BTWC), der afholdes i Genève fra den 20. november til den 8. december 2006,

- der henviser til Rådets fælles aktion 2006/184/FUSP af 27. februar 2006 til støtte for konventionen om forbud mod biologiske våben og toksinvåben inden for rammerne af EU's strategi mod spredning af masseødelæggelsesvåben [1], der skal fremme den universelle anvendelse af BTWC og støtte dens gennemførelse i de stater, der er parter heri, for at sikre, at disse stater udmønter de internationale forpligtelser i BTWC i deres nationale lovgivning og administrative forskrifter,

- der henviser til EU's handlingsplan vedrørende BTWC, som der blev opnået enighed om sideløbende med den fælles aktion, og hvori medlemsstaterne forpligtede sig til at forelægge rapporter om tillidsskabende foranstaltninger for FN og lister over relevante eksperter og laboratorier for FN's generalsekretær for at lette eventuelle undersøgelser af påstået brug af kemiske og biologiske våben,

- der henviser til Rådets fælles holdning 2006/242/FUSP af 20. marts 2006 vedrørende gennemgangskonferencen i 2006 om konventionen om biologiske våben og toksinvåben (BTWC) [2], der har til formål yderligere at styrke BTWC og fremme et godt resultat af den sjette gennemgangskonference,

- der henviser til den europæiske sikkerhedsstrategi og EU's strategi om ikke-spredning af masseødelæggelsesvåben, der blev vedtaget af Det Europæiske Råds møde i Bruxelles den 12.- 13. december 2003, og til sin beslutning af 17. november 2005 om ikke-spredning af masseødelæggelsesvåben: Europa-Parlamentets rolle [3],

- der henviser til forretningsordenens artikel 103, stk. 4,

A. der henviser til, at BTWC, der blev åbnet for undertegnelse i 1972 og trådte i kraft i 1975, er den første multilaterale nedrustningstraktat, der forbyder en hel kategori af våben, og til, at der i øjeblikket er 155 stater, der er parter i konventionen, og at yderligere 16 stater har undertegnet, men endnu ikke ratificeret konventionen,

B. der henviser til, at den sjette gennemgangskonference, der finder sted i Genève fra den 20. november til den 8. december 2006, vil være den første mulighed for de stater, der er parter i konventionen, til at undersøge konventionens anvendelse siden den femte gennemgangskonference, der sluttede i 2002, og som ligeledes henviser til, at gennemgangskonferencen giver de stater, der er parter i konventionen, mulighed for at bekræfte deres tilslutning til det fuldstændige forbud mod biologiske våben og for at drøfte problemer med eller mangler ved konventionens anvendelse,

C. der henviser til, at den første del af den femte gennemgangskonference endte som en fiasko, først og fremmest fordi den amerikanske regering trak sig fra forhandlingerne om at udforme en retligt bindende mekanisme for at styrke overholdelsen af konventionen,

D. der henviser til, at selv om antallet af signatarstater vokser støt (100 til den indledende rammeaftale i januar 2006), så er CCW langt fra universel, og til, at antallet af signatarstater er langt lavere for de fem protokoller, der udgør konventionens praktiske gennemførelsesbestemmelser,

1. understreger, at Den Europæiske Unions mål bør være at bygge videre på BTWC-ordningens succes, at styrke BTWC yderligere og at arbejde for et godt resultat af den sjette gennemgangskonference;

2. glæder sig over Rådets og Kommissionens konsekvente diplomatiske indsats for at holde liv i de internationale bestræbelser på at styrke BTWC og anerkender EU's rolle i forbindelse med undersøgelsen af mulighederne for frivillige, ikke-bindende inspektioner som led i tillidsskabende foranstaltninger og styrkelsen af den nationale lovgivning op til gennemgangskonferencen;

3. tillægger derfor en grundig og fuldstændig gennemgang af BTWC's anvendelse stor betydning med henblik på at udpege, drøfte og nå til enighed om de foranstaltninger, der skal træffes for yderligere at styrke konventionen;

4. opfordrer Rådet og medlemsstaterne til at fremme alle staters tiltrædelse af BTWC, bl.a. ved at opfordre alle stater, der ikke er parter heri, til at tiltræde konventionen uden yderligere forsinkelse, og at arbejde hen imod, at forbuddet mod biologiske våben og toksinvåben gøres til universelt bindende folkeretlige regler;

5. opfordrer derfor EU til at tage dette spørgsmål op i de transatlantiske fora, særlig NATO, og til at overbevise den amerikanske regering om, at man fra amerikansk side bør opgive sit unilaterale standpunkt og bidrage til atter at fremme tanken om et forstærket multilateralt regelgrundlag;

6. opfordrer Rådet og Kommissionen til at fremme alle parters fulde opfyldelse af forpligtelserne i henhold til BTWC og om nødvendigt styrke de nationale gennemførelsesforanstaltninger, herunder straffelovgivningen, samt kontrollen med patogene mikroorganismer og toksiner inden for BTWC's rammer;

7. opfordrer Rådet og medlemsstaterne til at bidrage til at forbedre de mekanismer, der kontrollerer overholdelsen hos de stater, der er parter i konventionen, ved at fremme bestræbelserne på at øge gennemsigtigheden, idet parterne øger deres udveksling af oplysninger, bl.a. således at man indkredser foranstaltninger til at vurdere og fremme den nationale dækning og nytteværdien af tillidsskabende foranstaltninger;

8. opfordrer Rådet og medlemsstaterne til at fremme opfyldelsen af forpligtelserne i henhold til FN's Sikkerhedsråds resolution 1540, navnlig for at fjerne risikoen for, at biologiske våben eller toksinvåben anskaffes eller anvendes til terrorformål, herunder terroristers eventuelle adgang til materialer, udstyr og viden, der kan anvendes til udvikling og fremstilling af biologiske våben og toksinvåben;

9. opfordrer Rådet og medlemsstaterne til at fremme overvejelser vedrørende beslutninger om yderligere tiltag med hensyn til den hidtidige indsats i forbindelse med det ekstraordinære arbejdsprogram i perioden 2003-2005 og bestræbelserne på at drøfte og fremme en fælles forståelse og en effektiv indsats især med hensyn til: styrkelse af den internationale kapacitet til at reagere på, undersøge og begrænse virkningerne af tilfælde af påstået brug af biologiske våben eller toksinvåben eller mistænkelige sygdomsudbrud, styrkelse og udvidelse af de nationale og internationale institutionelle bestræbelser samt de eksisterende ordninger for overvågning, konstatering, diagnosticering og bekæmpelse af smitsomme sygdomme, der rammer mennesker, dyr og planter, indhold, offentliggørelse og vedtagelse af adfærdskodekser for videnskabsfolk inden for områder, der har relevans for BTWC, med henblik på at øge kendskabet til BTWC og hjælpe relevante aktører til at overholde deres retlige, forskriftsmæssige og professionelle forpligtelser samt etiske principper;

10. opfordrer Rådet og medlemsstaterne til at støtte et yderligere ekstraordinært arbejdsprogram i perioden mellem sjette og syvende gennemgangskonference, til at udpege særlige områder og procedurer, med hensyn til hvilke der skal gøres yderligere fremskridt under arbejdsprogrammet, og til at fremme indkaldelsen til en syvende konference til gennemgang af BTWC, der skal afholdes senest i 2011;

11. opfordrer EU og medlemsstaterne til at arbejde hårdt for at sikre, at CCW-protokol III om brandvåben får et udvidet anvendelsesområde for at forhindre fremtidig brug af fosforgranater mod militære og civile mål og for at standse anvendelsen af sprænghoveder af (forarmet) uran;

12. glæder sig over, at CCW-protokol V om eksplosive krigsefterladenskaber trådte i kraft den 12. november 2006 og derfor er blevet bindende folkeret; understreger, at det betyder, at staterne skal rydde deres områder for eksplosive krigsefterladenskaber for at nedbringe antallet af civile ofre efter konflikter; understreger ligeledes, at denne protokol forpligter de parter, som er ansvarlige for efterladenskaberne, til at bistå ved rydningen, selv om det pågældende område ikke er under deres kontrol; insisterer på, at protokollen finder anvendelse på alle typer ueksploderet ammunition, herunder fragmentationsammunition;

13. er dog overbevist om, at langt flere stater burde undertegne og ratificere CCW og de fem protokoller, og opfordrer Rådet og Kommissionen til at gøre alt, hvad der står i deres magt for at sikre, at samtlige medlemsstater behørigt undertegner og ratificerer protokol V, og at alle lande, der modtager bistand til nedrustning, gør det samme, også selv om de endnu ikke har tiltrådt CCW (f.eks. Libanon);

14. opfordrer EU og medlemsstaterne til — i overensstemmelse med CCW's mål om at udarbejde protokoller om relevante våbensystemer, når der opstår et behov, og med henblik på en specifik konvention om dette spørgsmål — at kræve udarbejdelse af en specifik protokol VI med et utvetydigt forbud mod produktion, lagring, overførsel og anvendelse af alle former for klyngebomber (fragmentationsbomber);

15. glæder sig på den baggrund navnlig over den positive reaktion fra en koalition af mere end 30 stater (herunder mange EU-medlemsstater, som f.eks. Belgien, Sverige, Tyskland, Frankrig, Østrig, Danmark, Spanien og Den Tjekkiske Republik) på opfordringen fra både Kofi Annan og Jan Egeland ved åbningen af CCW-gennemgangskonferencen til omgående at indlede forhandlinger om vedtagelse af en omfattende og effektiv konvention om et globalt forbud mod fragmentationsammunition, ligesom det er sket med personelminer; opfordrer EU og alle EU-medlemsstaterne til at støtte dette initiativ så aktivt som muligt;

16. opfordrer alle medlemsstater, Rådet og Kommissionen til at arbejde hårdt for at sikre, at både BTWC og CCW inden for en overskuelig fremtid udstyres med et permanent sekretariat, der kan overvåge en vellykket gennemførelse — på linje med Organisationen for Forbud mod Kemiske Våben, der er oprettet til dette formål ved konventionen om kemiske våben;

17. pålægger sin formand at sende denne beslutning til Rådet, Kommissionen, medlemsstaternes regeringer og parlamenter og regeringerne og parlamenterne i de stater, der er parter i BTWC og CCW, og relevante, specifikke ngo'er.

[1] EUT L 65 af 7.3.2006, s. 51.

[2] EUT L 88 af 25.3.2006, s. 65.

[3] "Vedtagne tekster", P6_TA(2005)0439.

--------------------------------------------------